Andrew Bond
De Andrew Bond (* 1965 z England) isch en Schwiizer Musiker un Theolog. Als Musiker isch er mit sine Chinderliedli sehr erfolgriich.

Biografii 
De Andrew Bond isch z Grossbritannie un im Kongo ufgwachse, bevor er mit zwölfi i d Schwiiz isch cho, em Heimatland vo sinere Muetter. Er het z Züri Theologi schtudiirt un isch au ordiniirt worde, het aber nii als Pfarrer gschaffet.
Er het 17 Johr Musik un Religion an de Oberstuefeschuel z Wädischwil Unterricht gäh un sich in de Us- un Wiiterbilding engagiirt. So isch er zum Bischpil Mitautor vo eme Lermittel für de Religionsunterricht a de Oberstuf («Menschen leben in Religionen und Kulturen»).
Di erschte Mundart-Lieder het er 1998 für sini Chind gschribe. In de Zwischeziit git er vili Konzert in de ganze Dütschschwiiz.

Musik 
Di erscht CD «Zimetschtern han i gern» isch 1998 entschtande. Uf dere CD sin Lieder für de Herbscht un d Adventsziit. De Lermittelverlag vom Kanton Züri het die CD in irs Aagebot übernoo un scho na drü Johr het de Andrew Bond dodefür e goldigi Schallplatte übercho un im Herbscht 2004 eini us Platin.
Di zweit CD isch «Suneschtraal tanz emaal» mit Sommerlieder gsi, di dritt «Maieriisli lüüted liisli» un di viert «Brännti Mandle, Magebroot».
2001 isch d Mitsing*Wienacht usecho, wo mit 24 Mundartlieder d Gschicht vo de Wiehnacht verzält wird. Dodernach isch 2003 «Schternefeischter» un 2004 für Erwachseni «Gränzeloos» veröffentlicht worde.

Diskografi 
 1998 - Zimetschtern han i gern (Platin)
 1999 - Suneschtraal tanz emaal (Platin), Maieriisli lüüted liisli (Gold)
 2000 - Brännti Mandle, Magebroot (Gold)
 2001 - Mitsing*Wienacht
 2003 - Schternefeischter
 2004 - Gränzeloos - eine CD für Erwachsene
 2005 - En alte Stern
 2006 - Reisefieber (Gold), Himmelwiit
 2007 - Musizin, Rock Pool Rock
 2008 - Pfoschteschuss
 2009 - Chleiderchischte, Zirkus Kokosnuss
 2010 - Chrüsimüsi Chräbs
 2011 - Hyäne lached Träne, Heidi - wo bösch du dihei?
 2012 - Chinder-Sächsilüüte, Dornrösli - ein MärliMusical, Rägebogeziit
 2013 - En neue Kita-Tag, De Hans im Schnäggeloch, Tierische Weltreise 1+2
 2014 - Alli machet Mischt - D Elefante plantsched
 2017 - Ein Tag im Läbe vom Anders Andersson
 2017 - Machs wie de Dachs

Anderi Publikatione 
 2002 - Bilderbuech zur Mitsing*Wienacht "Di allereerscht Wienacht"
 2004 - CD-ROM "Schternefeischter" mit Spielen für junge Kinder
 2005 - Kinderroman Grüne Perlen aus Ulvador
 2006 - Kinderroman Ulvador – Der verkaufte Regenbogen, Bilderbuech So ein Kamel
 2007 - Kinderroman Ulvador – Das Lied der Eule, Ein Pirat im Internat (Singspil)
 2009 - Bilderbuech Frechspatz Männi
 2011 - DVD "Andrew Bond und Band live"
 2012 - DVD "Mitsing*Wienacht live"
 2013 - Bilderbuech "Flieg Ringo, flieg!" - Bilderbuch und Singspiel "Benni Ben Baitz" - Liederbuech "Tierische Weltreise"

Weblink 
 D Website vom Andrew Bond

Zürcher
Reformierte Theolog
Alemannische Musiker
Schwiizer
Maa
Züritüütsch
Läbigi Person
Schwizer Musiker